BJP-র অন্দরে গোষ্ঠীদ্বন্দ্ব! পদত্যাগ একের পর এক নেতা, কর্মীর

ওয়েব ডেস্ক: বিধানসভা নির্বাচনের (Assembly Elections) আগে ফের চাপ বাড়ল রাজ্য বিজেপি (BJP) অন্দরে। জেলা নেতৃত্বের একতরফা সিদ্ধান্তে দলের সদস্যদের মধ্যেই বাড়ল ক্ষোভ। তার জেরে পদত্যাগ করলেন মালদহ (Malda) জেলার রতুয়া বিধানসভার মণ্ডল ৪-এর একাধিক দায়িত্বপ্রাপ্ত নেতা ও কর্মী। অভিযোগ, নতুন মণ্ডল কমিটি গঠনের ক্ষেত্রে স্থানীয় নেতাদের মতামত উপেক্ষা করে জেলা সভাপতি নিজের মর্জিমতো কমিটি ঘোষণা করেছেন।

দলীয় সূত্রে জানা গিয়েছে, ২০২৬ সালের বিধানসভা নির্বাচনের প্রস্তুতি হিসেবে নতুন মণ্ডল কমিটি গঠনের সিদ্ধান্ত নেয় বিজেপি। সেইমতো রতুয়া বিধানসভার মণ্ডল ৪-এর নেতৃত্ব একটি প্রস্তাবিত তালিকা জেলা সভাপতির কাছে জমা দেন। কিন্তু জেলা সভাপতি প্রতাপ সিংহ নাকি সেই তালিকা উপেক্ষা করে নিজের পছন্দের কর্মীদের নিয়ে নতুন কমিটি ঘোষণা করেন। এর জেরেই ক্ষুব্ধ হয়ে পদত্যাগের সিদ্ধান্ত নেন মণ্ডল ৪-এর প্রায় সমস্ত নেতা-কর্মী।

আরও পড়ুন: “একটা নামও বাদ যাবে না,” SIR নিয়ে BJP-কে হুঁশিয়ারি মন্ত্রীর

ক্ষুব্ধ নেতৃত্বের অভিযোগ, “আমাদের মতামতকে সম্পূর্ণ অগ্রাহ্য করা হয়েছে। জেলা সভাপতি নিজের ঘনিষ্ঠদের নিয়ে দল চালাতে চাইছেন। আমরা দীর্ঘদিন ধরে দলকে শক্তিশালী করতে কাজ করছি, কিন্তু আমাদের সিদ্ধান্তের কোনো মূল্য দেওয়া হচ্ছে না।” তারা জানান, বিষয়টি ইতিমধ্যেই রাজ্য নেতৃত্বকে জানানো হয়েছে।

অন্যদিকে, উত্তর মালদা সাংগঠনিক জেলা সভাপতি প্রতাপ সিংহ এই নিয়ে মুখ খুলতে চাননি। তিনি সংক্ষেপে বলেন, “এটি সম্পূর্ণ সাংগঠনিক বিষয়। দলীয় নিয়ম মেনেই যা করার প্রয়োজন, তা করা হবে।”

তবে রাজনৈতিক মহলের মতে, ভোটের আগে মালদা জেলার বিজেপিতে এই অভ্যন্তরীণ কোন্দল রাজ্যের নেতৃত্বের মাথাব্যথার কারণ হয়ে উঠতে পারে। স্থানীয় স্তরে নেতৃত্বের মধ্যে এই অসন্তোষ যদি বাড়তে থাকে, তবে তা সংগঠনের ওপর সরাসরি প্রভাব ফেলবে বলেই মনে করা হচ্ছে।